題東坡枯木
作者：李處權
朝代：宋

paragraphs: 先生萬卷讀，命世文之豪。
矯矯鸞鳳姿，仰止人物高。
坐石翳白拂，古繭磨衲袍。
玉堂揮翰手，不數乘與褒。
前身老畫師，寓興時抽毫。
要在胸中奇，醉筆隨秉操。
柘原沙錯錯，獨樹風騷騷。
天荒鳥不入，路絕人告勞。
一旦辭世紛，御風歸泬寥。
遙知紫玉府，冠佩方遊遨。
不然跨汗漫，騎鯨弄雲濤。
夜中夢見之，酌公以蒲萄。
覺來空把卷，我心增鬰陶。